ROZHODNUTIE KOMISIE
z 26. novembra 2009,
na základe ktorého sa Francúzsko oprávňuje uzatvoriť dohodu s ostrovmi Saint Pierre a Miquelon, Mayotte, Novou Kaledóniou, Francúzskou Polynéziou, Wallisovými ostrovmi a ostrovom Futuna, aby sa s prevodmi finančných prostriedkov medzi Francúzskom a týmito územiami zaobchádzalo ako s prevodmi finančných prostriedkov v rámci Francúzska, v súlade s nariadením Európskeho parlamentu a Rady (ES) č. 1781/2006
[oznámené pod číslom K(2009) 9254]
(Iba francúzske znenie je autentické)
(2009/853/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1781/2006 z 15. novembra 2006 o údajoch o príkazcovi, ktoré sprevádzajú prevody finančných prostriedkov (1), a najmä na jeho článok 17,
so zreteľom na žiadosť Francúzska,
keďže:
(1)
Francúzsko požiadalo 28. novembra 2007 o výnimku na základe článku 17 nariadenia (ES) č. 1781/2006, pokiaľ ide o prevod finančných prostriedkov medzi ostrovmi Saint Pierre a Miquelon, Mayotte, Novou Kaledóniou, Francúzskou Polynéziou, Wallisovými ostrovmi a ostrovom Futuna a Francúzskom.
(2)
V súlade s článkom 17 ods. 2 nariadenia (ES) č. 1781/2006 sa s prevodmi finančných prostriedkov medzi ostrovmi Saint Pierre a Miquelon, Mayotte, Novou Kaledóniou, Francúzskou Polynéziou, Wallisovými ostrovmi a ostrovom Futuna a Francúzskom od 4. decembra 2007 dočasne zaobchádzalo ako s prevodmi finančných prostriedkov v rámci Francúzska.
(3)
Na stretnutí Výboru na prevenciu prania špinavých peňazí a financovania terorizmu 16. júna 2009 sa členským štátom oznámilo, že Komisia dospela k záveru, že dostala všetky potrebné informácie na posúdenie žiadosti podanej Francúzskom.
(4)
Ostrovy Saint Pierre a Miquelon, Mayotte, Nová Kaledónia, Francúzska Polynézia, Wallisové ostrovy a ostrov Futuna netvoria súčasť územia Spoločenstva, ako sa určuje v súlade s článkom 299 Zmluvy o ES. Avšak ostrovy Saint Pierre a Miquelon a Mayotte prostredníctvom rozhodnutia Rady z 31. decembra 1998, ako aj Nová Kaledónia, Francúzska Polynézia, Wallisové ostrovy a ostrov Futuna prostredníctvom Protokolu 27 o Francúzsku, ktorý tvorí prílohu k Zmluve o Európskom spoločenstve, tvoria súčasť menového priestoru Francúzska. Ostrovy Saint Pierre a Miquelon, Mayotte, Nová Kaledónia, Francúzska Polynézia, Wallisové ostrovy a ostrov Futuna preto spĺňajú kritérium ustanovené v článku 17 ods. 1 písm. a) nariadenia (ES) č.1781/2006.
(5)
Poskytovatelia platobných služieb na ostrovoch Saint Pierre a Miquelon, Mayotte, v Novej Kaledónii, Francúzskej Polynézii, na Wallisových ostrovoch a ostrove Futuna sa priamo podieľajú na systémoch platieb a vyrovnania vo Francúzsku, konkrétne na systéme CORE alebo Target2-Banque de France. Preto spĺňajú kritérium ustanovené v článku 17 ods. 1 písm. b) nariadenia (ES) č. 1781/2006.
(6)
Aby nariadenia ES boli uplatniteľné na ostrovy Saint Pierre a Miquelon, Mayotte, Novú Kaledóniu, Francúzsku Polynéziu, Wallisové ostrovy a ostrov Futuna, je potrebné, aby Francúzsko prijalo na tento účel osobitné právne predpisy. Prijatím francúzskeho vládneho nariadenia č. 2009-102 z 30. januára 2009 o údajoch o príkazcovi, ktoré sprevádzajú prevody finančných prostriedkov na ostrovy Saint Pierre a Miquelon, Mayotte, do Novej Kaledónie, Francúzskej Polynézie, na Wallisové ostrovy a ostrov Futuna a z uvedených území, sa zabezpečuje, že tieto územia začlenili do svojich právnych poriadkov ustanovenia, ktoré sa zhodujú s ustanoveniami nariadenia (ES) č. 1781/2006.
(7)
Vládne nariadenie č. 2009-103 z 30. januára 2009 týkajúce sa zmrazenia finančných prostriedkov, najmä v boji proti financovaniu terorizmu zabezpečuje, že na ostrovoch Saint Pierre a Miquelon, Mayotte, v Novej Kaledónii, Francúzskej Polynézii, na Wallisových ostrovoch a na ostrove Futuna sú zavedené vhodné opatrenia na uloženie finančných pokút subjektom alebo osobám uvedeným na zoznamoch Spojených národov alebo Európskej únie.
(8)
Vládne nariadenie č. 2006-60 z 19. januára 2006, ktorým sa modernizujú finančné a hospodárske právne predpisy uplatniteľné na ostrov Mayotte, Novú Kaledóniu, Francúzsku Polynéziu, Wallisové ostrovy a ostrov Futuna, výnos č. 2006-736 z 26. júna 2006 týkajúci sa boja proti praniu špinavých peňazí a upravujúci finančný a peňažný kódex a zákon č. 2004-130 z 11. februára 2004, ktorým sa reformuje štatút niektorých sudcovských a právnických profesií, zabezpečujú, že na ostrovoch Saint Pierre a Miquelon, Mayotte, v Novej Kaledónii, Francúzskej Polynézii, na Wallisových ostrovoch a na ostrove Futuna je zavedený režim boja proti praniu špinavých peňazí, ktorý je rovnocenný s režimom platným na území Francúzska, pokiaľ ide o prevody finančných prostriedkov.
(9)
Ostrovy Saint Pierre a Miquelon, Mayotte, Nová Kaledónia, Francúzska Polynézia, Wallisové ostrovy a ostrov Futuna preto prijali rovnaké predpisy ako predpisy ustanovené podľa nariadenia (ES) č. 1781/2006 a vyžadujú od príslušných poskytovateľov platobných služieb, aby ich uplatňovali, a tak plnili kritérium ustanovené v článku 17 ods. 1 písm. c) uvedeného nariadenia.
(10)
Je preto vhodné udeliť Francúzsku požadovanú výnimku.
(11)
Opatrenia ustanovené v tomto rozhodnutí sú v súlade so stanoviskom Výboru na prevenciu prania špinavých peňazí a financovania terorizmu,
PRIJALA TOTO ROZHODNUTIE:
Článok 1
Francúzsko je oprávnené uzatvoriť dohodu s ostrovmi Saint Pierre a Miquelon, Mayotte, Novou Kaledóniou, Francúzskou Polynéziou, Wallisovými ostrovmi a ostrovom Futuna s tým cieľom, aby sa s prevodmi finančných prostriedkov medzi ostrovmi Saint Pierre a Miquelon, Mayotte, Novou Kaledóniou, Francúzskou Polynéziou, Wallisovými ostrovmi a ostrovom Futuna a Francúzskom zaobchádzalo ako s prevodmi finančných prostriedkov v rámci Francúzska na účely nariadenia (ES) č. 1781/2006.
Článok 2
Toto rozhodnutie je určené Francúzskej republike.
V Bruseli 26. novembra 2009